ममता बनर्जी का भी अजीब तर्क विधान है. कहती हैं कि सरकार ने पेट्रोल की कीमतें बढ़ाने के पहले उनसे सलाह नहीं की. यानी अगर उनसे सलाह ली होती तो उन्हें कोई एतराज़ न होता. जब भी दाम बढ़ते हैं ममता बनर्जी अपनी नाराज़गी जताती ज़रूर हैं लेकिन बढ़ी हुई कीमतों में से एक मामूली हिस्सा जब कम कर दिया जाता है तो वे कहती हैं उन्होंने सरकार पर दबाव डाल कर कीमतें कम कारवा लीं. उनको उम्मीद रहती है कि उनके इस रुख से उनके मतदाताओं पर प्रभाव पड़ेगा. शायद पड़ता भी हो लेकिन सही बात यह है कि जनता हर तरह की राजनीतिक तिकड़म में बेवक़ूफ़ ही बनती है. पेट्रोल की कीमतें बढ़ाने का मामला भी ऐसा ही है.